El Museu de la Festa rep el triple de visitants “online” durant l’abril
Sin fecha

El Museu Valencià de la Festa d’Algemesí ha estat obert durant el mes d’abril a través de les pantalles, gràcies a la visita virtual elaborada per la Mancomunitat de municipis de la Ribera Alta. Uns 3.152 usuaris van passejar per les sales del museu durant el mes d’abril, un augment del 228% respecte al mes anterior. Al març, van passar per la versió digital del Museu de la Festa uns 1.382 visitants.

La visita virtual es pot fer a través de l’enllaç bit.ly/VRMuseuFestaVAL, la web “Riberana” del departament de Digitalització de la Mancomunitat, la pàgina del Museu de la Festa i les xarxes socials. Permet conèixer les estances del museu a través de vistes panoràmiques, i compta amb vídeos en 360 graus de les diferents danses de la Festa (enregistrades al carrer Berca) amb fotografies i informació contextual.

Tot junt, ha despertat l’interès del visitant de manera notable durant el mes d’abril de confinament: cada visitant va veure 9,36 pàgines per visita (unes 29.500 en total), mentre que al març en van ser 4,13 (5.705 pàgines). Les jornades amb més visitants van ser precisament el dimecres i dijous de la Setmana Santa, amb 594 visites el dia 8 i 340 el dia 9.

L’obligació de romandre a casa ha sigut l’excusa perfecta per a posar en valor aquest recurs en línia, en marxa des de finals de gener. Es tracta d’una eina molt positiva per a conèixer el patrimoni d’Algemesí en el cas que no es puga visitar físicament el museu. Les visites online al museu no només han vingut dels ciutadans de la Ribera. També han passat per ella visitants de països com Alemanya, Portugal, Mèxic, Colòmbia, Regne Unit, Bèlgica, Argentina, Estònia, Països Baixos, Brasil, Ucraïna, Suïssa, Uruguai, França, Àustria, Romania, Perú, Andorra, República Txeca, Veneçuela, Bulgària o Líbia.

El regidor de Turisme Edgar Bresó ha valorat molt positivament aquesta fita i ha manifestat la seua intenció de que aquesta “siga la primera pedra cap a “nova realitat” del turisme al nostre poble que ens obligarà a canviar les experiències que, des d’Algemesí, estem oferint als nostres visitants”.

La visita virtual ha estat possible gràcies al treball conjunt del Museu valencià de la Festa i la Mancomunitat de la Ribera Alta, que participa del projecte Interreg-Europe CD-Eta per a fer universal l’accés al patrimoni comarcal.

Més informació

Víctor Rey, Mancomunitat de la Ribera Alta. 664549519 vrey@manra.org

Julio Blasco, director del museu, 687927202